“อนุทิน” ย้ำรณรงค์ “ฉีดวัคซีน” เข็มกระตุ้น หลังรับทัวร์จีนเข้าไทย
“อนุทิน ชาญวีรกูล” มองกรุ๊ปทัวร์จีนเข้าไทยเป็นเรื่องน่ายินดี พลิกฟื้นภาคการท่องเที่ยวไทยและเศรษฐกิจ แต่สิ่งที่สำคัญ คือ การรณรงค์ให้ประชาชนฉีดวัคซีน 4-5 เข็ม เพื่อลดอัตราการป่วยหนักและเสียชีวิต
“อนุทิน ชาญวีรกูล” มองกรุ๊ปทัวร์จีนเข้าไทยเป็นเรื่องน่ายินดี พลิกฟื้นภาคการท่องเที่ยวไทยและเศรษฐกิจ แต่สิ่งที่สำคัญ คือ การรณรงค์ให้ประชาชนฉีดวัคซีน 4-5 เข็ม เพื่อลดอัตราการป่วยหนักและเสียชีวิต
6 ก.พ. 2566

นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ในฐานะหัวหน้าพรรคภูมิใจไทย ให้สัมภาษณ์ที่ทำเนียบรัฐบาล ถึงกรณีการเดินทางเป็นหมู่คณะของนักท่องเที่ยวชาวจีน หรือกรุ๊ปทัวร์จีน ทยอยเดินทางมาไทย ภายหลังรัฐบาลจีนอนุญาตให้ทำทัวร์นักท่องเที่ยว ว่าเป็นเรื่องที่น่ายินดี เพราะก่อนหน้านี้นักท่องเที่ยวเข้ามาในลักษณะที่ไม่ได้เป็นกรุ๊ปทัวร์ ทำให้การท่องเที่ยวเกิดความคึกคัก ประชาชนส่งเสียงสะท้อนมาว่า ยินดีต้อนรับนักท่องเที่ยว เมื่อทางการจีนให้จัดทัวร์แบบกรุ๊ปแล้วเขาเดินทางมาเที่ยวไทย ยิ่งทำให้มีเงินหมุนเวียนมากขึ้น ตนเองก็ยินดีที่ได้เป็นส่วนหนึ่งในการพลิกฟื้นภาคการท่องเที่ยวไทย
ส่วนเรื่องสถานการณ์โควิด-19 นายแพทย์โอภาส การย์กวินพงศ์ ปลัดกระทรวงสาธารณสุข และ นายแพทย์ธเรศ กรัษนัยรวิวงค์ อธิบดีกรมควบคุมโรค รายงานสถานการณ์มาแล้วว่า จำนวนผู้ติดเชื้อมีแนวโน้มลดลงก่อนหน้าที่จะเปิดรับทัวร์จีนเข้ามาท่องเที่ยวแล้วก็ตาม แต่สิ่งที่สำคัญ คือ การรณรงค์ให้ประชาชนฉีดวัคซีน 4-5 เข็ม เพื่อลดอัตราการป่วยหนักและเสียชีวิต